Title: Notícies falses i desinformació
Course: Canal de Reporters per a secundària > Section: Mòdul 1

Per treballar el tema de les notícies falses i la desinformació amb l’alumnat, proposem la visualització del capítol Veritats de mentida, del programa ‘Sense ficció’:

Programa "Sense ficció"
23/05/2017
Veritats de Mentida
(del minut 3:27 fins al 6:50).

Dirigit per Montserrat Besses i realitzat per Marc Rodríguez Puig, el capítol Veritats de mentida aborda el fenomen de la postveritat, un tema de plena actualitat sobre les notícies falses i la manipulació de l'opinió pública que es pot fer des de les xarxes socials. Es qüestiona si sabem detectar quan ens volen fer empassar mentides com a veritats. Tant el reportatge com els experts convidats aporten molta informació per comprendre aquest fenomen. Recomanem fer servir amb l’alumnat el fragment que va del minut 3:28 fins al 6:38 en el que hi ha diversos exemples de notícies falses, totes concebudes per ser virals. També tracta el tema de la  presa de possessió de Donald Trump a la qual, segons el relat de la Casa Blanca, hi va assistir més públic que a la presa de possessió de Barak Obama, mentre que, posteriorment, es va demostrar que la imatge havia estat manipulada. Del minut 17:30 al 29, es parla del concepte ‘sobreinformació’ amb exemples que ajuden a contextualitzar i a entendre tots aquests conceptes.

Dintre de les notícies falses hi ha pràctiques cada vegada més sofisticades que introdueixen més complexitat i dificultat a l’hora de destriar el que és cert del que no ho és. És el cas de les mentides profundes (deepfakes) que funcionen a partir de l’ús d’algoritmes generatius. Aquests algoritmes, tal com explica José Ángel Plaza (2018) en l’article ’Inteligencia artificial. Los ‘deepfackes’ complican la lucha contra las noticias falsas’, publicat a El País:  “memoritzen quines són les característiques d’una font de dades per després crear nous exemples d’aquestes dades des de zero”. “D’aquesta manera, si la font de dades són imatges d’Obama, l’algoritme és capaç de generar les expressions i gestos facials necessaris per simular un discurs que no existeix” explica Francisco Javier Ordóñez, director de IA en StyleSage (start-up especialitzada en oferir serveis bàsics d’intel·ligència artificial per empreses de moda i retail). En aquest sentit, proposem treballar amb el vídeo manipulat de Barak Obama que il·lustra molt bé el concepte.

En aquesta unitat es proposa fer un viatge que parteix del concepte de la credibilitat dels mitjans de comunicació, passa per la presa de consciència del fenomen de la sobreinformació i acaba en el món de les notícies falses tot facilitant recursos per detectar-les.

Material elaborat per eduCAC