Title: M3- B1. 5 Enregistrem una entrevista
Course: Canal de Reporters per a secundària > Section: Mòdul 3

Enregistrem una entrevista

En aquesta activitat us proposem que enregistreu una entrevista. Seleccioneu la persona entrevistada i el tipus d'entrevista que voleu portar a terme. Caldrà preparar un bon guió, documentar-se i seleccionar aquelles preguntes que voleu formular a l'entrevistat. Podeu editar i muntar l'enregistrament afegint tots els elements que considereu oportuns (música, efectes sonors, transicions sonores, etc.) tot seleccionant els fragments que considereu més rellevants. Tingueu en compte els aspectes següents:

La figura de l'entrevistador o entrevistadors

És la persona que decideix:

- A qui entrevista
- Com va l'entrevista
- Les preguntes formulades
- Quan s’acaba l’entrevista ja sigui perquè el tema s’ha esgotat o perquè ja s'han abordat tot els aspectes que es volia.

Cal cedir el protagonisme

La gràcia és que l'entrevistador no sigui el protagonista, sinó que tot i que no cedeixi el control cap al seu interlocutor, deixi ser protagonista a la persona que allibera la informació.

Qualitats necessàries

- Mostrar credibilitat demostrant que estem ben documentats.
- Saber seduir a la persona entrevistada, fent-la sentir còmode per tal que s’obri i la informació flueixi de manera més senzilla.
- Existeix una importància predominant de la veu en el cas de la ràdio.

Els objectius de l'entrevistador

1. Extreure informació de la persona entrevistada
2. Assegurar-nos que la resposta a la pregunta formulada és clara. En cas que no sigui una resposta eficaç, cal reformular la pregunta o demanar aclariments.

Definició i característiques.

L’entrevista es tracta d’un diàleg en què una de les dues parts de la conversa posseeix un avantatge de cara a l’altra part. Aquesta part, l’entrevistador, pretén mitjançant una planificació prèvia, obtenir informació sobre una persona (entrevistes de caràcter) o a través d’aquesta persona pretén obtenir informacions d’actualitat sobre un fet. Es tracta d’una conversa directa amb la font d’informació. La mediació és menor que amb altres gèneres, ja que les preguntes són fetes per l’entrevistador però la informació alliberada és controlada per l’entrevistat. Tot i que és possible la manipulació per diverses maneres, es pretén que la mediació sigui baixa

La ràdio permet conèixer trets que van més enllà de les paraules de l’entrevistat, com la seva velocitat a l’hora de respondre o la riquesa del vocabulari. En contra, la televisió permet veure l’expressivitat de l’entrevistat. En cas de la ràdio, si la persona fa una reacció que no pot ser vista, es pot verbalitzar (veig que la pregunta t’ha sorprès).

Algunes recomanacions

1. Pensar en com volem formular la pregunta. Tot i que acabem improvisant, si tenim la pregunta ben formulada al cap tot sortirà millor.
2. Seguir una estratègia: cal buscar el moment més adequat de formular cada pregunta, fent que una cosa porti a l’altre de  forma natural, per tal que les preguntes més incòmodes semblin més lògiques.
3. No preguntar obvietats.
4. Escoltar les respostes i aprofitar-les per formular noves preguntes.
5. Callar quan correspon. Els silencis conviden a parlar a l’entrevistat.
6. Insistir amb tacte reformulant la pregunta quan l’entrevistat no contesta.
7. Trobar el punt exacte entre cordialitat i familiaritat. A les entrevistes informatives hem de tractar a la persona de vostè, mentre que a les de personalitat és la persona entrevistada la que decideix si la podem tutejar o no.
8. Mantenir el contacte visual amb l’entrevistat. Així creem una bombolla amb el mínim d’interferències possibles en la que l’entrevistat se senti més còmode davant micròfons, càmeres, focus, etc.
9. Una entrevista retrata a qui la fa: tot i que l'entrevista diu molt de l’entrevistat, també deixa clar com l’entrevistador fa les coses.

Preparem l'entrevista

Que cal tenir present perquè una entrevista funcioni

Ha d’existir una acceptació entre les dues parts per tal de fer aquesta entrevista. D’entrada, la persona ha d’acceptar que l'entrevista sigui feta, o que la persona vingui als estudis per tal de realitzar l’acte.
Un cop hi ha l’acceptació, s’han de parlar dues coses amb la persona. Per una banda, la persona ha d’acceptar el nostre objectiu de l'entrevista per tal que després l’entrevista no es desmunti.
També és important pactar la durada de l’entrevista, per tal de  poder explicar allò que vol explicar, i l’obligarà a estendre’s o no a l’hora de fer les respostes. Això ajuda a fer que organitzi les idees i pugui anar al gra o al revés, estendre’s al màxim. Si no complim el pacte de la durada la persona pot acabar marxant o negant-se a seguir.
Creant el clima adequat, la persona acaba oblidant-se  de  tot l’ambient hostil del plató o l'estudi... i aquest oblit porta a una comoditat i a més fluïdesa d’informació.

Foto de Andrea Piacquadio de Pexels