Title: Propietat intel·lectual i drets d'autoria
Course: Canal de Reporters per a secundària > Section: Mòdul 3

La propietat intel·lectual és un tipus de propietat que pertany a l'autor pel sol fet de la creació original d'una obra literària, artística o científica (art. 1 LPI), i que li confereix drets de caràcter personal i patrimonial, consistents en la plena disposició i el dret exclusiu a l'explotació de l'obra, sense més limitacions que les establertes a la llei. Això implica que l'obra no pot ser utilitzada o usada sense la prèvia autorització, onerosa o gratuïta, de l'autor. L'autor no té necessitat de fer cap tràmit administratiu per fruir de la propietat intel·lectual de la seva obra.

Un dels aspectes lligats a la propietat intel·lectual són els drets d'autoria.

Els drets d'autoria són un conjunt de normes i principis que regulen els drets d'autors/es pel simple fet d'haver creat una obra, hagi estat publicada o no (és a dir, sigui inèdita). Això significa que des del moment en què una persona (l'autor/a) crea la seva obra (construeix un text, fa una fotografia, etc.) posseeix una sèrie de drets sobre la mateixa. La propietat intel·lectual correspon a l'autor/a de l'obra pel sol fet de la seva creació i des del mateix moment de la creació, sense haver de fer cap tràmit addicional.