Title: M2- B2. 4 Titulars i pescaclics
Course: Canal de Reporters per a secundària > Section: Mòdul 2

En aquesta activitat s’explica el concepte de titular com a part de l’estructura d’una notícia. Es proposa conèixer la tècnica basada en el pescaclics a través d’un article periodístic que explica estratègies que es fan servir per cridar la nostra atenció.

Com sabem, una notícia, tant si parlem de la premsa escrita com dels mitjans audiovisuals, està estructurada en tres parts: titular, entradeta i cos o desenvolupament.
- El titular informatiu presenta la notícia i té com a objectiu convidar-te a llegir, si és un diari, o convidar-te a escoltar si és un mitjà audiovisual.
- L’entradeta fa referència al primer paràgraf abans de començar la notícia, si és premsa escrita, o a la introducció si és un mitjà audiovisual, i explica les dades més rellevants.
- El cos o desenvolupament és la part on s’explica tot el contingut de la notícia i ha de respondre a les preguntes: Què, qui, quan, per què, com, on, qui. El titular sempre ha de tenir concordança amb la informació que es troba en el cos de la notícia.

Un bon titular ha de ser: concís, breu, clar i veraç. Ha de contenir paraules clau que facilitin la cerca del contingut per internet. Normalment, els titulars fan servir un llenguatge cridaner perquè  busquen captar l’atenció

A vegades, però, com passa en altres àmbits, en l’àmbit d’internet es fa un mal ús dels titulars. S’elaboren titulars basats en la tècnica del pescaclics que manipulen la informació amb l’única finalitat d’aconseguir que obris un enllaç determinat. Fan servir el  sensacionalisme i el misteri per despertar la teva la curiositat i les teves emocions. D’aquesta manera les empreses aconsegueixen moltes visites a la seva pàgina web i augmenten els seus beneficis. L’actual model d’ingressos publicitaris a internet es basa en la quantitat de visites que rep una pàgina web i per això es fa un gran ús d’aquesta tècnica. És important que aprenguis a identificar els titulars rigorosos, que tenen una finalitat informativa, dels titulars basats en la tècnica del pescaclics, per poder decidir com vols informar-te i rebre la informació.

Foto de Vojtech Okenka de Pexels

A continuació, et proposem que llegeixis  dues notícies que fan referència a la malaltia que pateix l’actor Dani Rovira. Et demanem que llegeixis els titulars i les notícies i que contestis les preguntes.

El drama de Dani Rovira: pateix una greu malaltia res a veure amb el coronavirus

El Nacional
25/03/2020

Dani Rovira anuncia que té càncer

El Periódico
25/03/2020

Seguidament respon:
- Quin titular està pensat per despertar la teva curiositat, les teves emocions? Per què?
- Quina de les dues notícies creus que explica amb més rigor els fets? Per què?

Material elaborat per eduCAC