Title: M3- B1. 4 El guió o escaleta: enregistrem un poema per al Dia Mundial de la Poesia
Course: Canal de Reporters per a secundària > Section: Mòdul 3

Triem un poema i preparem el guió per al seu enregistrament

Com a recurs tècnic el guió és un instrument, una eina que ha de permetre traslladar a un paper i de forma codificada i escrita tot allò que després serà so.

En aquesta activitat ens basarem en un poema; caldrà preparar-ne el guió tècnic per a no oblidar cap element en la seva gravació, assajar-ne la locució amb tot el que hem treballat, enregistrar-lo i preparar el muntatge definitiu amb tots els elements sonors.

El guió tècnic-literari conté la totalitat de la informació que utilitzarem durant l'enregistrament:

  - les indicacions tècniques
  - els textos
  - les músiques
  - els efectes que seran enregistrats.

Aquest tipus de guió el podem emprar en programes en què decidim absolutament tot el contingut abans d’iniciar l’enregistrament. Poden ser contes, poemes, rondalles, dramatitzacions, notícies, cançons, falques… Hi ha programes, en canvi,  en què no podem saber què passarà com poden ser les tertúlies, els magazins, les entrevistes… En aquest cas el guió és només tècnic i el podem trobar sota el nom d’escaleta.

Existeixen diferents models de guió/escaleta. Cadascú o cada equip de treball pot arribar a establir una codificació escrita del producte sonor que li resulti útil i suficient. No es tracta només d’escriure-hi allò que es vol dir, ni tan sols allò que es vol que soni. Caldrà indicar-hi també com es voldrà que tots els sistemes sonors usats es relacionin entre ells (muntatge – figures de muntatge), i sobretot ser capaços de traslladar la doble dimensió temporal del text sonor, és a dir, la superposició i la juxtaposició de les substàncies sonores.
  - Lectura vertical del guió: successió temporal dels elements sonors, és a dir, el que està primer sona primer, el que està a sota sona després i el que està més a sota sonarà més tard.
  - Lectura horitzontal del guió: simultaneïtat del text sonor, és a dir, el que s'indica en una mateixa línia horitzontal sonarà al mateix temps.

Prepareu i enregistreu un poema

Us proposem que prepareu i enregistreu un poema per al Dia Mundial de la Poesia (21 de març).

1.       Seleccioneu o escriviu el poema que enregistrareu.
2.       Decidiu amb quins efectes sonors i amb quina música l’acompanyareu.
3.       Elaboreu l’escaleta amb l’ajut de la plantilla, concretant qui llegirà cada fragment i en quin moment entra cada so concret i cada veu.
4.       Cadascú es prepara el fragment que llegirà, marcant amb signes en el paper tot el que ha de tenir en compte

Assageu i enregistreu:

5.       Assageu el vostre fragment. Si pot ser, davant d’algú que us escolti i us digui què podeu millorar.
6.       Enregistreu el poema, seguint l’escaleta i tenint en compte els consells que us han donat.

La importància d'un bon guió:

El guió és de gran importància en la planificació radiofònica. Si hem sabut fer el guió correctament, tenim moltes possibilitats que l’emissió sigui la correcta. Igual passarà si fem un enregistrament per ser editat i emès posteriorment. Si el guió està ben confegit, es minimitzarà l’edició posterior.
El guió és tant necessari per als locutors com per als tècnics, atès que recull la informació que necessita cada un d’ells per poder dur a terme tant l’emissió (si parlem de directe) com l’enregistrament (si parlem de diferit o de material per a posterior muntatge/edició).

Foto de Magda Ehlers de Pexels