Title: M5- B1. 2 Desordres informatius
Course: Canal de Reporters per a secundària > Section: Mòdul 5

Abans de l’era digital, els continguts que es publicaven eren limitats i només ho feien un determinat grup de persones: periodistes i mitjans de comunicació. Els mitjans estan formats per professionals dedicats a produir informació i compten amb diferents filtres per assegurar que la informació és rigorosa, ben escrita i de qualitat.
Actualment, els continguts digitals són infinits. Qualsevol persona pot publicar en multitud de xarxes, webs, etc., sense cap mena de filtre editorial. Això ha permès accedir a múltiples veus i actors que fins ara no coneixíem, seguir notícies en directe, formar part dels moviments socials... però també ha obert espai per a la publicació d'informació imprecisa, no contrastada, irrellevant, sense context, obstaculitzadora o, directament, informació que busca confondre'ns o manipular-nos.
És tant l'excés d’informació publicada, molta de la qual és de baixa qualitat, que fa que sigui molt més difícil processar-la i comprendre-la. És el que anomenem com a infoxicació. Estem intoxicats d’informació. Entre aquesta gran quantitat de continguts que competeixen entre si per captar la nostra atenció, hi trobem desordres informatius, que classifiquem segons la seva intenció:
Foto de Tim Mossholder en Unsplash

Informació errònia: Informació falsa que no té intenció de fer mal. Per exemple, informació que ha quedat obsoleta; amb errors ortogràfics, dades inexactes o noms incorrectes.

Desinformació: Informació falsa creada deliberadament per enganyar, amb motivacions econòmiques (generar guanys), ideològiques (perjudicar un adversari polític, per exemple), o d’altres.

Discurs d’odi: Es tracta d’informació que pot contenir o no elements falsos, i que promou l’odi, el menyspreu o la humiliació contra un col·lectiu, la difusió d’estereotips negatius, i l’estigmatització. Els principals són: l’antigitanisme, antisemitisme, aporofòbia, islamofòbia, LGTBIfòbia, racisme, sexisme i xenofòbia.

Activitat:

  - Llegiu les notícies publicades a xarxes socials i decidiu si són certes o falses.
  - A quin desordre informatiu pertany cada notícia? Informació errònia, desinformació o discurs d'odi?
  - Obriu un debat a partir de la pregunta: Quines conseqüències pot tenir la desinformació?

Són certes o falses aquestes notícies? A quin tipus de desordre informatiu pertanyen?

Material elaborat per Desfake.cat