Title: M3- B4. 1 Evitar riscos i preveure entrebancs
Course: Canal de Reporters per a secundària > Section: Mòdul 3

La pràctica periodística intenta fer un seguiment de l'actualitat i fer un seguiment dels fets que poden esdevenir notícia per tal d'informar a la nostra audiència. Sovint cal desplaçar-se al lloc dels fets, recollir informacions, interactuar amb testimonis, actuar amb rapidesa i tenir una bona capacitat de reacció.

Cal, però, evitar riscos i vetllar sempre per la seguretat pròpia i la de tots els companys i companyes. Per aquest motiu cal procurar detectar possibles entrebancs o perills abans de dur a terme la nostra feina.

1. Realitzeu una bona avaluació dels possibles riscos o entrebancs abans, durant i després de la vostra tasca com a periodistes.
2. Proposeu possibles solucions o actuacions que cal tenir en compte per minimitzar aquests riscos.

Podeu descarregar i utilitzar la graella o bé crear-ne una de pròpia.

Foto de Redrecords ©️ de Pexels

Analitzar la situació

És important que abans d'actuar penseu atentament:

En qui lloc durem a terme la nostra feina? Cal conèixer el lloc on ens trobem i detectar-hi possibles perills (trànsit, condicions meteorològiques...). En cas d'haver de desplaçar-nos cal preveure el recorregut i l'organització de tots els que participaran en la tasca. Fer una cerca de la localització per internet pot ajudar a detectar elements que hem descuidat.

Comptem amb tots els elements tècnics? Cal preveure possibles inconvenients que puguin espatllar la nostra feina (analitzar que el material tècnic estigui a punt i en condicions, comprovar el bon estat del material, tenir les bateries dels dispositius preparades, comptar amb bateries de recanvi, etc.)

Quines seran les condicions ambientals que podem trobar? Cal preveure quines seran les condicions sonores del lloc i preveure l'excés de soroll. També cal tenir present les condicions de llum en cas que vulguem enregistrar alguna imatge o tall audiovisual.

Amplieu la llista de possibles situacions en funció del vostre lloc o situació.

Identificar-se correctament
Pot resultar molt profitós identificar-se correctament i deixar ben clar que estem duent a terme una tasca periodística. Tanmateix, pot ser molt útil equipar-nos amb una acreditació que indiqui el nom, el nom del nostre mitjà i la tasca tècnica que estem realitzant per tal que les persones amb qui interactuem entenguin quin és el nostre objectiu i la nostra funció.