Title: M1- B4.2 Escrivim una notícia a partir d’un joc de rol o d’una història.
Course: Canal de Reporters per a secundària > Section: Mòdul 1

Es proposa escriure una notícia a partir d’una història representada pels mateixos alumnes, o a partir d’un fet que ha succeït recentment a l’escola o institut, per comprovar que les versions sobre els fets canvien en funció de qui explica les coses i que no hi ha veritats absolutes. Es recomana fer aquesta activitat en grup. Mentre un grup actua, la resta de la classe observa i pren nota per escriure posteriorment una notícia sobre el que han vist.

A continuació et proposem que escriguis una notícia breu en grup a partir d’una història representada pels companys i companyes voluntaris, o a partir d’un fet proper que hagi passat en el teu entorn. La notícia ha de tenir una extensió entre 10 i 15 línies, un titular, un subtítol i alguna declaració destacada.

Fem el joc de rols

Per començar, necessitem uns alumnes voluntaris. Els voluntaris o voluntàries heu d’explicar  o representar uns fets a partir d’una narració o d’un diàleg. La resta observarà i haurà de prendre nota de les coses que considera més importants o destacables, i podrà fer preguntes als diferents personatges, per conèixer tots els punts de vista.

Podeu preparar la representació dels fets a partir d’una notícia d’actualitat o a partir d’una situació propera que hagi passat a la vostra escola o institut i que tots i totes conegueu.

Escrivim una breu notícia del que hem vist

Després de prendre notes i fer preguntes a l’alumnat que ha representat els fets, haureu d’escriure una notícia breu, d’unes 10 o 15 línies, amb un titular, un subtítol i alguna declaració destacada. Mentre escriuen les seves notícies, els voluntaris i voluntàries que heu fet de personatges podeu passar pels diferents grups a contestar preguntes.

Després d’elaborar la notícia, contesteu individualment aquestes dues preguntes:

- Havies partit d’una idea predeterminada sobre la història i finalment has modificat la teva opinió?
- Què t’ha aportat el fet d’escoltar els diferents punts de vista dels personatges implicats en els fets?

No hi ha una veritat absoluta

A continuació, compartiu les notícies que heu creat i, entre tots i totes, compareu els resultats.

- Totes les notícies reflecteixen una mateixa versió dels fets?
- Quines similituds trobem entre les notícies? I quines diferències?

Material elaborat per eduCAC