Title: M3- B3. 1 Creació d'una escena sonora
Course: Canal de Reporters per a secundària > Section: Mòdul 3

Aquesta proposta és adequada per a l’ alumnat d’educació primària i d’ESO. L’alumnat d’educació infantil en pot ser usuari, és a dir, si creen l’escena companys d’altres cicles, els poden donar a escoltar als més petits, d’aquesta manera els petits desenvoluparan les seves habilitats auditives i els grans sabran si han aconseguit l’efecte desitjat en els oients.

Elaborem una història amb sons:

Volem crear un ambient sense que hi hagi cap conversa. Per generar una escena sonora, estarà bé que mostrem algun exemple a l’alumnat de manera que observin com, segons el que escoltem, som capaços de saber “què està passant” sense necessitat d’imatges ni paraules.

Podem demanar a l’alumnat que creï un ambient de diferents maneres:

- Agafant arxius lliures de la xarxa.
- Enregistrant els sons directament de la font natural.
- Generant ells/elles mateixes els sons.

Aquesta darrera opció, implica una pràctica anomenada plàstica sonora, que consisteix a recrear amb materials a l’abast de l’alumnat, el so que volen generar.

1. Cal que prepareu l'escaleta de gravació. En la columna “so que s’escolta” caldrà especificar en quin pla va cada so (primer pla, segon pla i tercer pla) i els silencis.
2. És important reservar una columna per especificar  la font que ha produït el so.

Foto de Pixabay de Pexels

La planificació sonora

Tenint en compte que la superposició implica que dos o més sons sonen a la vegada, la primera qüestió és atendre a la intensitat d’aquests sons superposats. Cal parlar, per tant, de la planificació sonora o dels plans sonors. Per convenció expressiva s’usa una nomenclatura similar a la cinematogràfica i es parla de:

- Primeríssim Primer Pla (PPP)
- Primer Pla (1rP)
- Segon Pla (2nP)
- Tercer Pla (3rP)

Quan comencem a fer ràdio és fàcil que utilitzem només el primer pla, on hi haurà les veus i, com a molt, un segon pla on posarem la música de fons. A mesura que guanyem habilitat podrem anar afegint plans. Cal tenir present que tenir molts plans no vol dir tenir molta qualitat. Un treball “net” i tant ho pot ser un arxiu sonor amb un sol pla com un amb més de tres.

Podem organitzar la feina de maneres diverses; cal, però, que tinguem en compte:

Estudi/lloc on enregistrem…
Aquest enregistrament té unes característiques especials. Per crear l’ambient i l’escena que volem, necessitarem tenir diferents arxius obtinguts de diferents maneres. En algun cas ens caldrà un espai tipus estudi, però en altres haurem de capturar el so de la natura, el so que fa algun objecte concret en un indret concret, o crear-lo amb materials diversos, agafar-lo de bancs de sons… Així doncs no hi ha un espai d’enregistrament definit.

Material
    - Un dispositiu per a fer l’enregistrament dels arxius sonors, que pot ser telèfon, tauleta, ordinador amb micròfon…
    - Un ordinador amb el programa Audacity instal·lat, per tal d’editar els arxius que hem creat, polint el que calgui, posant efectes, música, silencis…
    - Si volem generar nosaltres els efectes, ens caldrà material adequat a l’efecte que volem crear.
    - Accés a bancs de sons amb llicència lliure.