Title: M2-B3.1 Treballem l'objectivitat
Course: Canal de Reporters per a secundària > Section: Mòdul 2

Describim una fotografia periodística des de l'objectivitat. 

Ens situem:

Tot procés d'escriptura és important que vagi presidit per un treball oral. El treball de la comunicació oral és important al llarg de tots els cursos i ajuda a adquirir destreses que més tard es transferiran al llenguatge escrit.

Aquest treball que us proposem des de la conversa fomenta la participació activa, l'escolta, el torn de paraula, l'expressió de les pròpies idees amb precisió i arguments, i el respecte envers la diversitat d'opinions, principalment. A partir de les respostes narratives i descriptives es parlarà de temes d'actualitat, analitzant el món periodístic i prenent cada vegada una visió més crítica de la realitat i societat actual.

La subjectivitat no és dolenta, és humana i natural i està condicionada per l'edat, el gènere, les vivències i les maneres de veure el món. Per tant, és important treballar-la per tal que aquesta sigui raonada i respectuosa. Amb les preguntes apropiades intentarem que s'arribi a fer una narració el màxim d'objectiva possible amb opinions raonades i respectuoses.

Triem una fotografia

Buscarem una fotografia periodística que surti en algun diari i que vagi acompanyada d'una petita descripció. Un exemple podria ser aprofitar la fotografia de la secció Mirades del Diari Ara.

- Organitzeu el grup classe assegut en forma de U per tal que tothom es pugui veure.
- El docent presenta la fotografia al grup.
- El docent modera la conversa amb preguntes com: què creus que vol transmetre o explicar la fotografia?, què hi veus que et faci dir això?, per què creus que el periodista ha triat aquesta fotografia?, quins elements t’ajuden a situar-la en l’espai, temps...?
- Inicieu la conversa, durant la qual l'alumnat ha de valorar positivament les idees dels altres, demanar dubtes o proposar suggeriments.
- El docent resumeix les idees que s’han dit i es llegeix el text que acompanya la fotografia. Es destinen els últims minuts a comentar el tema de l’escrit i les possibles semblances o diferències amb les idees comentades.

Enriquim la proposta

També podeu fer:

Enregistrar la conversa i comentar aspectes que es vulguin millorar.

Analitzar els contextos o referents lingüístics a partir dels quals l'alumnat pugui adonar-se de com millorar.