Title: M3- B2. 2 Periodisme ciutadà
Course: Canal de Reporters per a secundària > Section: Mòdul 3

Què és el periodisme ciutadà?

Gràcies a les noves tecnologies, avui dia tenim accés a dispositius que ens permeten informar-nos i informar. Així, en aquesta nova època, ciutadans i ciutadanes som agents actius en el procés informatiu.

Tal com afirma Jay Rosen, professor de la Universitat de Nova York, “quan les persones anteriorment conegudes com l’audiència utilitzen les eines periodístiques que tenen al seu abast per informar-se els uns als altres, parlem de periodisme ciutadà”.

Des d'aquest punt de vista cal considerar:
  - Podem comunicar informació a través d’internet i les xarxes socials.
  - Cada cop més els mitjans de comunicació compten amb els nostres testimonis.

Amb el nostre apoderament tecnològic, el periodisme està canviant i la nostra participació és necessària per construir un nou paradigma comunicatiu de qualitat. Ara bé, quan som partícips del procés informatiu, no tot s’hi val. Hem de ser conscients de la importància del fet d’informar, i del valor que té el nostre testimoni quan ens trobem davant de fets que poden ser notícia. Si ens posem el barret de periodistes ciutadans, és a dir, de ciutadans i ciutadanes no professionals, amb eines que ens permeten generar contingut informatiu, tenim uns drets i uns deures relacionats amb l’ètica:

Drets:
En l’àmbit local, podem aportar informació als mitjans sobre fets que no poden atendre.
En situacions de crisis, tenim un paper de gran rellevància i és que podem explicar en primera persona el que està succeint.
Podem denunciar fets que atempten contra la democràcia i els drets humans.

Deures (Partint del codi deontològic del Col·legi de Periodistes de Catalunya)

A l’hora d’informar, hem d’evitar prejudicis.

Hem de conciliar els nostres drets individuals amb el dret del públic a saber.

Hem de respectar el dret a la privacitat de les persones, així com els drets dels menors.

Hem de salvaguardar la dignitat de les persones i la seva integritat física i moral.

Compartim informació sobre el nostre entorn

Pensa i escriu alguns aspectes del teu barri, del teu poble, de la teva escola o fets que consideris importants i que t’agradaria que persones d’altres llocs poguessin conèixer.

Quines veus i sons escolliries per explicar-ho? Quins testimonis escolliries? Posa-ho en comú i tingues en compte que:

Quan enregistrem arxius sonors per compartir, també tens deures que tenen a veure amb els drets de les altres persones: Per tant, a l’hora d’informar:

- Has d’evitar prejudicis.
- Has de respectar el dret a la privacitat de les persones, així com els drets dels menors.
- Has de salvaguardar la dignitat de les persones i la seva integritat física i moral.

Acostar el micròfon com a ciutadans

El periodisme ciutadà és molt valuós en l’àmbit local perquè permet aportar informació als mitjans sobre fets que no poden atendre. En situacions de crisi, fa possible que es pugui explicar en primera persona el que està succeint en casos de guerres, catàstrofes o llocs als quals no s’hi pot accedir. En països amb censura, el periodisme ciutadà permet que es puguin denunciar fets que atempten contra la democràcia

Foto de Seej Nguyen de Pexels