Title: M4- B4. 1 El periodisme ciutadà i el periodisme col·laboratiu
Course: Canal de Reporters per a secundària > Section: Mòdul 4

Quan la ciutadania col·labora amb els mitjans de comunicació aportant informació parlem de periodisme col·laboratiu.

Si els periodistes contrasten les fonts i utilitzen aquestes aportacions dels ciutadans amb rigor, poden enriquir les seves informacions i donar visibilitat a temes poc tractats als mitjans. És fonamental, però, que els periodistes i els mitjans verifiquin i contrastin les fonts perquè els ciutadans no són professionals de la informació; els continguts que generen no tenen per què estar subjectes a cap codi deontològic o als deures i principis del periodisme, com la veracitat i l’objectivitat.  Els ciutadans desconeixen el codi deontològic.

Cal anar amb compte perquè el material gràfic i audiovisual dels ciutadans que són testimonis directes d’un fet pot oblidar el filtre ètic i provocar danys morals a altres persones.

Foto de Kyle Loftus de Pexels

El periodisme ciutadà compartit directament a internet pot suposar una competència per a les empreses i les institucions dedicades a la informació. Algunes persones pensen que la informació compartida per persones anònimes és més creïble, perquè no tenen pressions polítiques o empresarials. En canvi, alguns periodistes professionals no estan d’acord amb el fet que es parli de periodisme ciutadà perquè consideren que pot implicar una  pèrdua de credibilitat dels periodistes professionals.

Ja hem vist que través del mòbil i d’altres eines tecnològiques al nostre abast, els ciutadans i les ciutadanes podem participar en els processos informatius i produir els nostres propis continguts. Els testimonis de la ciutadania sobre els fets d’actualitat poden aportar dades i documentació audiovisual que, per als mitjans de comunicació, pot ser difícil obtenir directament (àmbit local, situacions d’emergència o crisi, etc.).

D’aquesta manera, els periodistes i els mitjans de comunicació poden tenir més fonts i més variades a l’hora d’elaborar una notícia, fet que els pot ajudar a millorar la qualitat de la informació que publiquen.

Activitat:

  - Enregistreu un vídeo d’una durada de 2 minuts des del punt de vista d’un periodista ciutadà sobre un tema que considereu que ha estat oblidat o no s'ha tractat prou.
  - Elaboreu una llista de temes/notícies relacionats amb el vostre entorn proper que considereu interessants.
  - Seguiu el procés treballat de preproducció, producció i postproducció. Podeu partir de la plantilla d'un guió tècnic i la plantilla d'un guió il·lustrat per organitzar la nostra feina.

Les eines tecnològiques, com ara els dispositius mòbils amb capacitat de captura d’imatge, ens permeten acostar la realitat als mitjans des de la perspectiva ciutadana.
El periodisme ciutadà pot fer més visibles molts temes de l’àmbit local i ens pot acostar a testimonis en primera persona davant de situacions de crisi. Davant del fenomen del periodisme ciutadà és important que prenguem consciència de la responsabilitat que implica el fet d’informar.

Material elaborat per eduCAC