Title: M3- B1. 3 Fem un sumari de ràdio
Course: Canal de Reporters per a secundària > Section: Mòdul 3

Basant-nos en tot el treballat fins ara, no hi ha millor manera d’assimilar tot el que hem anat treballant que posar-nos al lloc d’aquells que filtren la realitat: els i les periodistes als mitjans de comunicació.

Cada grup representarà una emissora de ràdio diferent i haurà d’escollir 3 temes i escriure 3 notícies amb el titular i una breu explicació. Aquesta activitat es pot acabar amb la lectura en veu alta del sumari o bé amb la gravació del sumari de ràdio. La duració del sumari haurà de ser d’entre 1 i 2 minuts

Abans de començar, hem de tenir en compte que als mitjans el temps és limitat i, per això, en un informatiu de ràdio s’han de seleccionar els temes que es tractaran i assignar-los una duració determinada dins de l’espai disponible. En el nostre cas, serà un sumari d’entre 1 i 2 minuts. Per tant, haurem d’escollir 3 temes i redactar les 3 notícies amb el seu titular i una breu explicació.

- Quines 3 notícies triem per al nostre sumari d’informatiu? Hem de tenir en compte:

1. Seleccionar un tema significa que el considerem més important i implicarà que un altre tema es quedi fora.
2. Els temes que es quedin fora no arribaran al nostre públic. Seleccionar és una responsabilitat.

- En quin ordre ho presentem? Hem de tenir en compte:

1. L’ordre també denota importància. Si posem un tema davant d’un altre, també li estem donant més importància.
2. Segons l’ordre que establim, el nostre públic pot creure que una cosa és més important que l’altra.

- Quant de temps dediquem a cada notícia? Hem de tenir en compte:
    1. El temps que dediquem a cada notícia també pot atorgar-li una major o menor importància.
    2. Per explicar bé un tema, podem necessitar més o menys temps en funció de la temàtica i de la informació disponible.
    3. Com fan els mitjans de comunicació, haurem de decidir quins són els nostres criteris i valors per decidir a quines notícies dediquem més temps: perquè són més importants, perquè interessen més al nostre públic, perquè el tema requereix una explicació amb més profunditat, perquè ens interessa més a nosaltres, etc.

 Elaborem l'escaleta:

Un cop els grups ja hem decidit quines tres notícies volem presentar en el sumari informatiu i com les presentarem (ordre, temps i punt de vista), caldrà elaborar una escaleta.

L’escaleta serà útil per organitzar la informació i per detallar com es desenvoluparà el sumari informatiu. Per això cal que escriguin un titular i una descripció per cada notícia, que decideixin qui serà el locutor o locutora i que calculin el temps que volen dedicar-li a cada notícia.

El resultat final serà un avanç informatiu, que hauria de durar entre 1 i 2 minuts.

Foto de Vojtech Okenka de Pexels

Descarregueu l'escaleta i completeu taula amb tot el que necessitem per preparar el sumari del nostre informatiu. El resultat final serà un avanç informatiu d’entre 1 i 2 minuts, per això és molt important que decidiu i calculeu el temps que dedicareu a cada notícia.

Llegim el sumari:
  - Llegim amb calma i vocalitzant per tal que s’entengui.
  - Tinguem en compte el temps estipulat per a cada notícia

Després de realitzar tot aquest procés de treball, reflexionem:
    - Quines han estat les dificultats a l’hora d’escollir?
    - Per què hem escollit unes notícies i no unes altres?
    - Creiem que hem estat objectius en el moment de prendre decisions?
    - Com creiem que les nostres decisions afectaran l’opinió pública.

Material elaborat per eduCAC