Title: M5- B2. 1 Els manlleus d'altres llengües
Course: Canal de Reporters per a secundària > Section: Mòdul 5

En Jan i en Nil parlen de les seves coses. L’avi se’ls està escoltant, però no els entén. Els ajudaríeu a traduir-li la conversa?

Conversa 1:

- Bro, saps què? La Sarai i el Pol ja no surten. Es veu que ell li ha fet un ghosting i ara ella està molt trista i es dedica a estalquejar-li els seus perfils.
- Pobra pava! Jo, en lloc de furgar per saber si s’ha enamorat d’una influencer o si simplement és un freaky que busca noies random, li faria un unfollow i me n’oblidaria.
-Doncs la Sarai més aviat està fent el contrari: compta els likes que té ell als seus selfies.
-Però si és un paio que no val la pena! A mi em va hackejar el compte i es dedicava a penjar coses que jo no havia dit. Ja no xategem: game over.

Foto de  Pixabay

Conversa 2:

-Estic ratllat, Bro. No trobo els apunts a l’ordinador. He fet un return i han desaparegut. Game over.

-Fes doble clic amb el mouse, a veure què passa.

-Els he trobat, ets un crac! Pensava que em deies consells random però veig que estàs fet un hacker!

Ara vosaltres:

Faríeu un diàleg on sortís alguna d’aquestes paraules... o d’altres que pugueu afegir? Youtuber, high, on, photocall, match, mix, boomer, blogger, clic, fake...

Reflexionem-hi:

- Aquest registre l’entén tothom? Quines persones, a banda de l’avi d’en Jan i en Nil, tindrien dificultats a saber de què parlen?
- En quin ambient s’entendria?
- De quina llengua us sembla que procedeixen aquestes paraules?

Totes les llengües incorporen, al llarg del temps, termes manllevats d’altres llengües. Per això aquestes paraules s’anomenen manlleus. Segons la llengua de procedència, parlem d’anglicismes, gal·licismes, llatinismes, etc.